
Az Arthrospira fusiformis és a Picocystis salinarum fotoszintézisének karakterisztikái különböző fényintenzitásokon és hőmérsékleten

Afrikai trópusi sós tavak esetében megfigyelték, hogy az Arthrospira fusiformis fonalas kékalga kezd visszaszorulni egy zöld pikoalga (Picocystis salinarum) megjelenése és intenzív növekedése miatt. Az A. fusiformis a kis flamingók fő tápláléka, melyhez a víz szűrése révén jutnak hozzá. A flamingók a piko mérettartományba eső zöldalgát nem képesek szűrni, melynek eredményeképp már több tó esetében megfigyelték a flamingók elvándorlását. A két algafaj fotoszintetikus aktivitását azonos feltételek mellett még nem vizsgálták korábban. Annak megértése végett, hogy miként képes a P. salinarum relatíve rövid idő alatt kiszorítani élőhelyéről egy fonalas kékalgát, és ezáltal megbontani a táplálékláncot, fotoszintézis méréseket végeztem. Munkám során trópusi tóból származó A. fusiformis és P. salinarum tenyészetek fotoszintetikus aktivitását vizsgáltam laboratóriumi körülmények között. A méréseket különböző hőmérsékleten (10, 15, 20, 25, 30, 35, 40, 45 °C) és 9 különböző fényintenzitáson (0-1200 µmol m-2 s-1) végeztem oldott oxigén koncentráció változásának nyomon követésével. A mért adatokból megszerkesztettem a fotoszintézis-fényintenzitás (P-I) görbéket, és fotoszintézis modellek segítségével meghatároztam a fotoszintetikus paramétereket. A biomasszára vonatkoztatott maximális fotoszintézis mértéke (PBmax) mindkét faj esetében az alacsonyabb hőmérséklet tartományban (10-15 °C) volt a legkisebb, és a hőmérséklet növekedésével nőtt. 45°C-on az A. fusiformis aktivitása a 35 és 40 °C-os aktivitáshoz képest csökkent, de még mindig jelentős volt az alacsonyabb hőmérsékletekhez viszonyítva. A P. salinarum már nem bírta a legmagasabb hőmérsékletet, fotoszintetikus aktivitása drasztikusan lecsökkent. Eredményeim azt mutatják, hogy mindkét faj fotoszintézisének a 30-40 °C hőmérséklet tartományban van az optimuma. Jelentős különbség volt azonban fajok fényadaptációja között. A P. salinarum fényadaptációs paramétere nagyon alacsony, így valószínűsíthető, hogy jól tűri más fajok (pl. a fonalas kékalgák) árnyékolását, illetve az önárnyékolást. Az A. fusiformis magasabb fényintenzitásokhoz adaptálódott, a megfelelő fényintenzitás eléréséhez lebegésregulációval képes a helyét változtatni a vízoszlopban. Eddigi eredményeim alapján látható, hogy sem a hőmérséklethez, sem a fényhez nem alkalmazkodott kiemelkedően jobban a P. salinarum, ami további változók (pl. sókoncentráció, ionösszetétel) vizsgálatát teszi szükségessé.



